חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשפ"ג-2023
הצעת חוק ממשלתית, הכנסת ה-25
פורסם: ספר החוקים, חוברת 3014, עמ' 10, 2023-01-25T00:00:00+02:00
חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשפ"ג-2023 התקבל בקריאה השנייה ובקריאה השלישית ביום ב' בשבט תשפ"ג (24 בינואר 2023). 
החוק האריך בחמש שנים, עד ה-15 בפברואר 2028, את תוקפן של תקנות שעת חירום (יהודה והשומרון – שיפוט בעבירות ועזרה משפטית), התשכ"ז-1967. התקנות עוסקות ביחסי הגומלין המשפטיים בין ישראל לבין אזור יהודה והשומרון, לרבות הסדרת החיים והסמכויות לגבי ישראלים המתגוררים בו (דוגמת: הקניית סמכות לבתי המשפט בישראל לדון, לפי הדין הישראלי, בעניינו של ישראלי שביצע עבירות פליליות באזור; קביעת סמכויות שיטור לשוטרי משטרת ישראל לפעול ביחס לעבירות פליליות שבתי משפט בישראל או בתי משפט צבאיים באזור מוסמכים לדון בהן; הרחבת סמכויותיהם של מי שהוקנו להם בישראל סמכויות בענייני מיסים, הוצאה לפועל, אגודות שיתופיות, עמותות ועוד, להפעיל את סמכויותיהם גם באזור), והעזרה המשפטית בין ישראל לרשות הפלסטינית.